CELEX: 32022D0597
Language: fi
Date: 2022-04-11 00:00:00
Title: Neuvoston päätös (YUTP) 2022/597, annettu 11 päivänä huhtikuuta 2022, asesulun ja aseriisunnan alan riippumattomien ajatushautomoiden eurooppalaisen verkoston edistämisestä

12.4.2022   
               
               
                  FI
               
               
                  Euroopan unionin virallinen lehti
               
               
                  L 114/75
               
            
         NEUVOSTON PÄÄTÖS (YUTP) 2022/597,
         annettu 11 päivänä huhtikuuta 2022,
         asesulun ja aseriisunnan alan riippumattomien ajatushautomoiden eurooppalaisen verkoston edistämisestä
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 31 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Eurooppa-neuvosto hyväksyi 12 päivänä joulukuuta 2003 joukkotuhoaseiden leviämisen vastaisen EU:n strategian, jäljempänä ’EU:n joukkotuhoasestrategia’, jonka III luvussa on lueteltu sekä unionissa että kolmansissa maissa toteutettavia toimenpiteitä joukkotuhoaseiden leviämisen torjumiseksi.
                  
               
                     (2)
                  
                  
                     Unioni panee aktiivisesti täytäntöön EU:n joukkotuhoasestrategiaa ja on toteuttamassa sen III luvussa lueteltuja toimenpiteitä, muun muassa tarvittavien rakenteiden luomista unioniin.
                  
               
                     (3)
                  
                  
                     Neuvosto hyväksyi 8 päivänä joulukuuta 2008 päätelmänsä ja asiakirjan nimeltä ”Euroopan unionin uudet toimintalinjat joukkotuhoaseiden ja niiden maaliinsaattamisjärjestelmien leviämisen torjumiseksi”, jäljempänä ’uudet toimintalinjat’, jossa todetaan, että joukkotuhoaseiden leviäminen on edelleen suurimpia turvallisuushaasteita ja että asesulkupolitiikka on olennainen osa yhteistä ulko- ja turvallisuuspolitiikkaa (YUTP).
                  
               
                     (4)
                  
                  
                     Neuvosto pyytää uusissa toimintalinjoissa toimivaltaisia neuvoston kokoonpanoja ja elimiä, komissiota, muita toimielimiä ja jäsenvaltioita toteuttamaan kyseisen asiakirjan mukaisia konkreettisia jatkotoimia.
                  
               
                     (5)
                  
                  
                     Neuvosto korostaa uusissa toimintalinjoissa, että unionin toimissa aseiden leviämisen estämiseksi voitaisiin hyödyntää valtioista riippumattoman aseiden leviämisen estämisen verkoston tukea, joka kokoaisi yhteen unionin strategisiin alueisiin erikoistuneita ulkopoliittisia instituutteja ja tutkimuskeskuksia ja tukeutuisi jo olemassa oleviin hyödyllisiin verkostoihin. Tällaista verkostoa voitaisiin laajentaa kolmansissa maissa oleviin instituutioihin.
                  
               
                     (6)
                  
                  
                     Neuvosto hyväksyi 19 päivänä marraskuuta 2018 laittomien ampuma-aseiden, pienaseiden ja kevyiden aseiden sekä niiden ampumatarvikkeiden vastaisen EU:n strategian nimeltä ”Aseiden turvaaminen, kansalaisten suojeleminen”, jäljempänä ’EU:n pienasestrategia’. EU:n pienasestrategia korvasi pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevan EU:n strategian, joka hyväksyttiin vuonna 2005. Laittomat ampuma-aseet, pienaseet ja kevyet aseet aiheuttavat edelleen epävakautta ja väkivaltaa unionissa, sen välittömässä läheisyydessä ja muualla maailmassa. Laittomat pienaseet lietsovat aseellista väkivaltaa ja järjestäytynyttä rikollisuutta sekä maailmanlaajuista terrorismia ja konflikteja ja haittaavat kestävää kehitystä ja kriisinhallintapyrkimyksiä. Ne aiheuttavat epävakautta kokonaisilla alueilla sekä valtioissa ja niiden yhteiskunnissa ja vahvistavat terrori-iskujen vaikutusta. Tämän vuoksi neuvosto on sitoutunut estämään ja torjumaan pienaseiden ja kevyiden aseiden sekä niissä käytettävien ampumatarvikkeiden laitonta kauppaa; neuvosto myös edistää vastuuvelvollisuutta ja vastuunkantoa niiden laillisessa kaupassa. EU:n pienasestrategiassa on otettu huomioon muuttunut turvallisuustilanne, mukaan lukien terrorismin uhka unionissa, sekä pienaseiden ja kevyiden aseiden suunnittelun ja teknologian kehitys, mikä kaikki vaikuttaa hallitusten kykyyn puuttua uhkaan. Siinä otetaan myös huomioon vuonna 2016 hyväksytyn EU:n globaalistrategian periaatteet.
                  
               
                     (7)
                  
                  
                     Neuvosto hyväksyi 26 päivänä heinäkuuta 2010 päätöksen 2010/430/YUTP (1), jolla perustettiin aseiden leviämistä vastustavien riippumattomien ajatushautomoiden eurooppalainen verkosto ja säädettiin, että päätöksen teknisestä täytäntöönpanosta huolehtii EU:n asesulkukonsortio, jäljempänä ’konsortio’.
                  
               
                     (8)
                  
                  
                     Konsortion valinta ainoaksi rahoituksen saajaksi on tässä tapauksessa perusteltua, koska unioni haluaa jäsenvaltioiden tukemana jatkaa tuloksekasta yhteistyötä asesulun alan riippumattomien ajatushautomoiden eurooppalaisen verkoston kanssa; tämä verkosto tukee yhteisen eurooppalaisen asesulun ja aseriisunnan kulttuurin luomista ja auttaa unionia kehittämään ja muokkaamaan politiikkaansa kyseisillä aloilla sekä lisäämään unionin näkyvyyttä. Konsortio on unionin perustama ja täysin riippuvainen sen tuesta, joten se tarvitsee täyden rahoituksen. Konsortiolla ei ole riippumattomia varoja eikä oikeudellista toimivaltaa hankkia muuta rahoitusta. Lisäksi konsortio on perustanut kuuden ajatushautomon hallinnoiman verkoston, joka kokoaa yhteen yli 100 ajatushautomoa, tutkimuskeskusta ja yliopiston laitosta ja yhdistää näin lähes koko valtioista riippumattoman asesulun ja aseriisunnan alan asiantuntemuksen unionissa, mukaan lukien yhteisöt kaikissa jäsenvaltioissa.
                  
               
                     (9)
                  
                  
                     Neuvosto hyväksyi 10 päivänä maaliskuuta 2014 päätöksen 2014/129/YUTP (2), jolla unionin toteuttamaa verkoston toiminnan edistämistä ja taloudellista tukemista jatkettiin kolmella vuodella ja jolla kyseisen päätöksen tekninen täytäntöönpano annettiin konsortion tehtäväksi.
                  
               
                     (10)
                  
                  
                     Neuvosto hyväksyi 3 päivänä huhtikuuta 2017 päätöksen (YUTP) 2017/632 (3), jossa säädetään päätöksen 2014/129/YUTP voimassaolon jatkamisesta, jotta toimien toteuttamista voitaisiin jatkaa 2 päivään heinäkuuta 2017 saakka.
                  
               
                     (11)
                  
                  
                     Neuvosto hyväksyi 4 päivänä heinäkuuta 2017 päätöksen (YUTP) 2017/1195 (4), jolla pidennettiin päätöksen 2014/129/YUTP täytäntöönpanolle asetettua määräaikaa 3 päivästä heinäkuuta31 päivään joulukuuta 2017, jotta voitaisiin järjestää aseiden leviämisen estämistä ja aseriisuntaa käsittelevä laaja vuosittainen konferenssi vuonna 2017 sekä jatkaa konsortion internetsivuston ylläpitoa ja päivitystä.
                  
               
                     (12)
                  
                  
                     Neuvosto hyväksyi 26 päivänä helmikuuta 2018 päätöksen (YUTP) 2018/299 (5), jolla unionin toteuttamaa, asesulun ja aseriisunnan alan riippumattomien ajatushautomoiden eurooppalaisen verkoston toiminnan edistämistä ja taloudellista tukemista jatkettiin kolmella vuodella ja jolla kyseisen päätöksen tekninen täytäntöönpano annettiin konsortion tehtäväksi.
                  
               
                     (13)
                  
                  
                     Neuvosto hyväksyi 16 päivänä huhtikuuta 2021 päätöksen (YUTP) 2021/648 (6), jolla päätöksen (YUTP) 2018/299 täytäntöönpanokautta jatkettiin 17 päivään toukokuuta 2022 covid-19-pandemian jatkumisesta aiheutuvien täytäntöönpanohaasteiden vuoksi,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Asesulun ja aseriisunnan alan riippumattomien ajatushautomoiden eurooppalaisen verkoston toiminnan edistämistä ja tukemista jatketaan tehokkaan monenvälisyyden, ennaltaehkäisyn ja kolmansien maiden kanssa tehtävän yhteistyön periaatteisiin perustuvien EU:n joukkotuhoasestrategian ja EU:n pienasestrategian täytäntöönpanon tehostamiseksi ja seuraavien tavoitteiden edistämiseksi:
               
                           a)
                        
                        
                           kannustetaan kansalaisyhteiskuntien ja erityisesti asiantuntijoiden, tutkijoiden ja akateemisen yhteisön poliittista ja turvallisuutta koskevaa vuoropuhelua sekä pitkän aikavälin keskustelua toimenpiteistä joukkotuhoaseiden ja niiden maaliinsaattamisjärjestelmien leviämisen torjumiseksi;
                        
                     
                           b)
                        
                        
                           annetaan asiaankuuluviin neuvoston työryhmiin osallistuville tilaisuus kuulla verkostoa aseiden leviämisen estämistä, aseriisuntaa ja asevientivalvontaa koskevissa kysymyksissä ja tarjotaan jäsenvaltioiden edustajille mahdollisuus osallistua konsortion kokouksiin;
                        
                     
                           c)
                        
                        
                           muodostetaan hyödyllinen ensivaihe unionin ja kansainvälisen yhteisön toimille aseiden leviämisen estämisen ja aseriisunnan alalla etenkin antamalla selvityksiä ja/tai suosituksia unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, edustajille;
                        
                     
                           d)
                        
                        
                           lisätään kolmansien maiden tietoisuutta aseiden leviämiseen ja aseriisuntaan liittyvistä haasteista ja tarpeesta tehdä yhteistyötä unionin kanssa ja monenvälisillä foorumeilla, erityisesti Yhdistyneissä kansakunnissa, aseiden leviämistä koskevien maailmanlaajuista huolta aiheuttavien ohjelmien ennaltaehkäisemiseksi, hillitsemiseksi, pysäyttämiseksi ja mahdollisuuksien mukaan lopettamiseksi;
                        
                     
                           e)
                        
                        
                           kehitetään asiantuntemusta ja institutionaalisia valmiuksia aseiden leviämisen estämistä ja aseriisuntaa koskevissa kysymyksissä unionin ja kolmansien maiden ajatushautomoissa ja hallituksissa, muun muassa vahvistamalla aseiden leviämisen estämistä ja aseriisuntaa koskevaa koulutusta, lisäämällä nuorempien sukupolvien tietoisuutta kyseisistä kysymyksistä ja kannustamalla seuraavan sukupolven tutkijoita ja toimijoita, erityisesti naisia, tälle alalle ja luonnontieteelliseen ja tekniseen koulutukseen.
                        
                     
            
               2.   Unionin tukemat hankkeet kattavat seuraavat erityistoimet:
               
                           a)
                        
                        
                           annetaan keinot järjestää kolmansien maiden ja kansalaisyhteiskunnan kanssa aseiden leviämisen estämistä ja aseriisuntaa käsitteleviä laajoja vuosittaisia konferensseja, joissa pohditaan ja määritetään uusia toimenpiteitä joukkotuhoaseiden ja niiden maaliinsaattamisjärjestelmien leviämisen torjumiseksi ja käsitellään toisiinsa liittyviä aseriisuntatavoitteita sekä tarkastellaan tavanomaisiin aseisiin liittyviä haasteita, joihin kuuluu pienaseiden ja kevyiden aseiden sekä niissä käytettävien ampumatarvikkeiden laittoman kaupan ja liiallisen keskittymisen torjunta. Konferensseissa myös edistetään kansainvälisesti EU:n joukkotuhoasestrategiaa ja EU:n pienasestrategiaa sekä unionin toimielinten ja unionissa sijaitsevien ajatushautomojen roolia tällä alalla, jotta voidaan lisätä unionin toimintapolitiikkojen näkyvyyttä tällä alalla ja toimittaa selvityksiä ja/tai suosituksia korkean edustajan edustajille;
                        
                     
                           b)
                        
                        
                           annetaan keinot järjestää vuosittain neuvoa-antavia kokouksia unionin toimielinten, jäsenvaltioiden edustajien ja asiantuntijoiden välillä, jotta nämä voivat keskustella tärkeimmistä kysymyksistä ja kriittisistä tapahtumista aseriisunnan, aseiden leviämisen estämisen ja asevientivalvonnan aloilla, selvitysten ja/tai suositusten toimittamiseksi korkean edustajan edustajille;
                        
                     
                           c)
                        
                        
                           annetaan keinot järjestää tapauskohtaisia seminaareja asiantuntijoille ja alan toimijoille kaikissa sekä tavanomaiset aseet että muut aseet kattavissa aseiden leviämisen estämiseen ja aseriisuntaan liittyvissä asioissa selvitysten ja/tai suositusten toimittamiseksi korkean edustajan edustajille;
                        
                     
                           d)
                        
                        
                           annetaan keinot laatia ja julkaista toimintapoliittisia asiakirjoja, joissa käsitellään aiheita, jotka kuuluvat konsortion tehtävänkuvaan, ja joissa esitetään poliittisia ja/tai operatiivisia toimintapolitiikan vaihtoehtoja;
                        
                     
                           e)
                        
                        
                           annetaan keinot lisätä jatkuvasti tietoisuutta, koulutusta sekä asiantuntemuksen ja institutionaalisten valmiuksien kehittämistä aseiden leviämisen estämistä ja aseriisuntaa koskevissa asioissa unionin ja kolmansien maiden ajatushautomoissa ja hallituksissa seuraavasti:
                           
                                       —
                                    
                                    
                                       pidetään yllä ja kehitetään edelleen verkko-opiskelukurssia, jossa käsitellään kaikkia aseiden leviämisen estämisen ja aseriisunnan olennaisia näkökohtia;
                                    
                                 
                                       —
                                    
                                    
                                       perustetaan aseiden leviämisen estämisen ja aseriisunnan alan harjoittelupaikkoja unionin ja kolmansien maiden maisteriopiskelijoille tai nuorille diplomaateille;
                                    
                                 
                                       —
                                    
                                    
                                       jatketaan aloitteen ”Young Women and Next Generation” toimintaa ja mentorointiohjelmaa;
                                    
                                 
                                       —
                                    
                                    
                                       järjestetään vuosittain Brysselissä opintokäyntejä YK:n Fellowships on Disarmament -ohjelman osanottajille aseiden leviämisen estämistä, aseriisuntaa ja asevientivalvontaa koskevien unionin toimintapolitiikkojen edistämiseksi ja niiden näkyvyyden lisäämiseksi;
                                    
                                 
                                       —
                                    
                                    
                                       järjestetään luonnontieteiden opiskelijoille koulutusta tietoisuuden lisäämiseksi aseiden leviämisriskeistä, mukaan lukien tieteen ja teknologian kehityksestä johtuvat riskit;
                                    
                                 
                     
                           f)
                        
                        
                           annetaan keinot ylläpitää, hallinnoida ja kehittää edelleen internetsivustoa ja asiaan liittyviä sosiaalisten verkostojen tilejä, joilla helpotetaan yhteydenpitoa, tarjotaan ainutlaatuinen foorumi eurooppalaiselle aseriisunnan ja aseiden leviämisen estämisen tutkimukselle, edistetään aseiden leviämistä vastustavien riippumattomien ajatushautomoiden eurooppalaisen verkoston toimintaa, pidetään yhteyttä asesulun ja aseriisunnan alan globaaliin yhteisöön ja edistetään konsortion koulutustarjouksia niin paikan päällä pidettävien kurssien kuin verkko-opiskelun osalta.
                        
                     Hankkeiden yksityiskohtainen kuvaus on liitteessä.
            
         
         
            2 artikla
            
               1.   Korkea edustaja vastaa tämän päätöksen täytäntöönpanosta.
            
            
               2.   Konsortio, jonka muodostavat strategisen tutkimuksen säätiö (Fondation pour la Recherche Stratégique, FRS), Frankfurtin rauhantutkimusinstituutti (Peace Research Institute Frankfurt, HSFK/PRIF), kansainvälinen strategisten tutkimusten laitos (International Institute for Strategic Studies Europe, IISS-Europe), Tukholman kansainvälinen rauhantutkimuslaitos (Stockholm International Peace Research Institute, SIPRI), kansainvälisten asioiden instituutti (International Affairs Institute, IAI) Roomassa sekä Wienin aseriisunta- ja asesulkukeskus (Vienna Center for Disarmament and Non-Proliferation, VCDNP), huolehtii 1 artiklan 2 kohdassa tarkoitettujen toimien teknisestä toteutuksesta. Konsortio suorittaa tämän tehtävän korkean edustajan alaisuudessa. Tätä varten korkea edustaja sopii tarvittavista järjestelyistä konsortion kanssa.
            
            
               3.   Jäsenvaltiot ja Euroopan ulkosuhdehallinto ehdottavat prioriteetteja ja erityisen kiinnostavia aiheita konsortion tutkimusohjelmissa arvioitaviksi ja valmisteluasiakirjoissa ja seminaareissa käsiteltäviksi unionin toimintapolitiikkojen mukaisesti.
            
         
         
            3 artikla
            
               1.   Rahoitusohje 1 artiklan 2 kohdassa tarkoitetut toimet kattavien hankkeiden toteuttamiseksi on 4 700 000 euroa.
            
            
               2.   Edellä 1 kohdassa vahvistetulla määrällä rahoitettavia menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti.
            
            
               3.   Komissio valvoo, että 1 kohdassa tarkoitettuja menoja hallinnoidaan asianmukaisesti. Tätä varten se tekee konsortion kanssa avustussopimuksen. Rahoitussopimuksessa on määrättävä, että konsortion on varmistettava unionin osuuden näkyvyys sen suuruuden mukaisesti.
            
            
               4.   Komissio pyrkii tekemään 3 kohdassa tarkoitetun sopimuksen mahdollisimman pian tämän päätöksen voimaantulon jälkeen. Se ilmoittaa neuvostolle kyseisessä prosessissa mahdollisesti ilmenevistä vaikeuksista ja rahoitussopimuksen tekopäivästä.
            
         
         
            4 artikla
            
               1.   Korkea edustaja raportoi neuvostolle tämän päätöksen täytäntöönpanosta konsortion säännöllisesti laatimien selvitysten perusteella. Kyseisiä selvityksiä käytetään neuvoston suorittaman arvioinnin perustana.
            
            
               2.   Komissio raportoi 1 artiklan 2 kohdassa tarkoitettujen hankkeiden rahoitusnäkökohdista.
            
         
         
            5 artikla
            
               1.   Tämä päätös tulee voimaan päivänä, jona se hyväksytään.
            
            
               2.   Tämän päätöksen voimassaolo päättyy 36 kuukauden kuluttua 3 artiklan 3 kohdassa tarkoitetun sopimuksen tekemisestä. Tämän päätöksen voimassaolo päättyy kuitenkin kuuden kuukauden kuluttua sen voimaantulosta, jos kyseistä sopimusta ei ole tehty siihen mennessä.
            
         
         
            Tehty Luxemburgissa 11 päivänä huhtikuuta 2022.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  Neuvoston päätös 2010/430/YUTP, annettu 26 päivänä heinäkuuta 2010, joukkotuhoaseiden leviämisen vastaisen EU:n strategian täytäntöönpanoa tukevien aseiden leviämistä vastustavien riippumattomien ajatushautomoiden eurooppalaisen verkoston perustamisesta (EUVL L 202, 4.8.2010, s. 5).
         
            (2)  Neuvoston päätös 2014/129/YUTP, annettu 10 päivänä maaliskuuta 2014, joukkotuhoaseiden leviämisen vastaisen EU:n strategian täytäntöönpanoa tukevan, aseiden leviämistä vastustavien riippumattomien ajatushautomoiden eurooppalaisen verkoston edistämisestä (EUVL L 71, 12.3.2014, s. 3).
         
            (3)  Neuvoston päätös (YUTP) 2017/632, annettu 3 päivänä huhtikuuta 2017, joukkotuhoaseiden leviämisen vastaisen EU:n strategian täytäntöönpanoa tukevan, aseiden leviämistä vastustavien riippumattomien ajatushautomoiden eurooppalaisen verkoston edistämisestä annetun päätöksen 2014/129/YUTP muuttamisesta (EUVL L 90, 4.4.2017, s. 10).
         
            (4)  Neuvoston päätös (YUTP) 2017/1195, annettu 4 päivänä heinäkuuta 2017, joukkotuhoaseiden leviämisen vastaisen EU:n strategian täytäntöönpanoa tukevan, aseiden leviämistä vastustavien riippumattomien ajatushautomoiden eurooppalaisen verkoston edistämisestä annetun päätöksen 2014/129/YUTP muuttamisesta (EUVL L 172, 5.7.2017, s. 14).
         
            (5)  Neuvoston päätös (YUTP) 2018/299, annettu 26 päivänä helmikuuta 2018, joukkotuhoaseiden leviämisen vastaisen EU:n strategian täytäntöönpanoa tukevien asesulun ja aseriisunnan alan riippumattomien ajatushautomoiden eurooppalaisen verkoston edistämisestä (EUVL L 56, 28.2.2018, s. 46).
         
            (6)  Neuvoston päätös (YUTP) 2021/648, annettu 16 päivänä huhtikuuta 2021, joukkotuhoaseiden leviämisen vastaisen EU:n strategian täytäntöönpanoa tukevien asesulun ja aseriisunnan alan riippumattomien ajatushautomoiden eurooppalaisen verkoston edistämisestä annetun päätöksen (YUTP) 2018/299 muuttamisesta (EUVL L 133, 20.4.2021, s. 57).
      
      
         
            LIITE
            HANKEASIAKIRJA
            
               EU:n asesulku- ja aseriisuntakonsortio (Neljäs vaihe) – HR(2022) 34
            
            17. tammikuuta 2022
            Euroopan unionin neuvosto perusti EU:n asesulku- ja aseriisuntakonsortion (EUNPDC) tavoitteenaan luoda riippumattomien ajatushautomoiden eurooppalainen verkosto edistämään poliittista ja turvallisuuteen liittyvää vuoropuhelua ja pitkän aikavälin keskustelua toimenpiteistä, joilla torjutaan joukkotuhoaseiden ja niiden maaliinsaattamisjärjestelmien leviämistä. Vuoropuhelu kattaa myös tavanomaisiin aseisiin, pienaseet ja kevyet aseet mukaan lukien, liittyvät kysymykset. Hanke käynnistettiin vuonna 2010 neuvoston päätöksellä 2010/430/YUTP, ja EU on tämän jälkeen vahvistanut tukensa sille kahdessa vaiheessa, vuonna 2014 (EU:n neuvoston päätöksellä 2014/129/YUTP) ja vuonna 2018 (EU:n neuvoston päätöksellä (YUTP) 2018/299). Kolmannen vaiheen täytäntöönpano saadaan päätökseen toukokuussa 2022.
            Konsortion muodostavat tällä hetkellä strategisen tutkimuksen säätiö (Fondation pour la Recherche Stratégique, FRS), kansainvälisten asioiden instituutti (International Affairs Institute, IAI), kansainvälinen strategisten tutkimusten laitos (International Institute for Strategic Studies, IISS), Frankfurtin rauhantutkimusinstituutti (Peace Research Institute Frankfurt, HSFK/PRIF), Tukholman kansainvälinen rauhantutkimuslaitos (Stockholm International Peace Research Institute, SIPRI) ja Wienin aseriisunta- ja asesulkukeskus (Vienna Center for Disarmament and Non-Proliferation, VCDNP). Verkosto on vuosien mittaan laajentunut siten, että siihen kuuluu 104 jäsentä kaikissa EU:n jäsenvaltioissa ja kuudessa muussa maassa (Norja, Serbia, Sveitsi, Turkki, Ukraina ja Yhdistynyt kuningaskunta) toimivista ajatushautomoista, tutkimuskeskuksista ja korkeakouluista.
            Konsortion tehtävänä on koordinoida ja edistää verkostoa ja tarjota sen asiantuntemusta EU:n käyttöön, kun sen asiaankuuluvat elimet keskustelevat asesulku-, asevalvonta- ja aseriisuntapolitiikoista, sekä esittää ideoita, analyyseja ja suosituksia. Konsortio on hoitanut tätä tehtävää erilaisten toimien, kuten kansainvälisten konferenssien ja kokousten, koulutustoimien, julkaisujen ja tiedotustoimien avulla. Hankkeen kolmannen vaiheen aikana konsortion toiminta-alaa on vähitellen laajennettu, jotta voitaisiin vastata tarpeeseen lisätä valmiuksia, tietoisuutta ja mahdollisuuksia aseriisunnan, asesulun ja asevalvonnan alalla seuraavan sukupolven toimijoiden ja tutkijoiden sekä luonnontieteiden ammattilaisten keskuudessa. Erityistä huomiota on kiinnitetty myös tarpeeseen saada enemmän naisia mukaan alalle.
            Aseriisunnan, asesulun ja asevalvonnan alan jatkuvan kehityksen ja haasteiden vuoksi konsortion ja verkoston kokous-, tutkimus- ja tiedotustoiminta on erityisen tärkeää EU:lle ja sen jäsenvaltioille. Tässä asiakirjassa kuvattu EUNPDC:n neljäs vaihe perustuu hankkeen edellisissä vaiheissa tehtyyn työhön. Konsortio ja verkosto voivat sen toimien avulla edelleen tarjota tietoa EU:n työn pohjaksi tällä tärkeällä alalla.
            1.   Yleinen hallinnointi
            
            Osana yleistä hallinnointia SIPRI valvoo ja koordinoi edelleen konsortion sekä asesulun ja aseriisunnan alan riippumattomien ajatushautomoiden eurooppalaisen verkoston, jäljempänä ’verkosto’, toimintaa muun muassa järjestämällä ohjauskomitean kokouksia Euroopan ulkosuhdehallinnon (EUH), Euroopan komission ja konsortion edustajien välillä ja huolehtimalla raportointivelvoitteista. Tähän sisältyvänä tehtävänä on myös verkoston monimuotoisuuden lisääminen eri tieteenalojen sekä maantieteellisen, sukupuoli- ja ikäjakauman osalta. Yleiseen hallinnointiin sisältyy myös aika, jonka kaikki konsortion jäsenet käyttävät hoitaessaan yleisiä hallinnointitehtäviä (esim. osallistuminen koordinointikokouksiin, lausuntojen antaminen koordinaattorille), sekä näkyvyydestä aiheutuvat kustannukset.
            Neljäs vaihe (2022–2025) käsittää myös seuraavat:
            
                        —
                     
                     
                        perustetaan konsortion jäsenten, EUH:n ja Euroopan komission edustajista koostuva EUNPDC:n ohjelmakomitea, joka antaa panoksensa vuosittaisen konferenssin ja muiden hankkeiden (esim. neuvoa-antava kokous, julkaisusarjat ja tapauskohtaiset seminaarit) sisältöön ja järjestämiseen
                     
                  
                        —
                     
                     
                        kuusi suullista (virtuaalista tai fyysistä) tiedonantoa, jotka verkoston tai konsortion jäseniä lähellä olevat asiantuntijat esittävät EUH:n pyynnöstä tapauksen mukaan asesulku- ja asevientityöryhmälle (CONOP), tavanomaisten aseiden viennin työryhmälle (COARM) ja muille EU:n elimille (toteutettiin aiemmin tukikeskuksen kautta).
                     
                  2.   Hankkeiden kuvaus
            
            Seuraavat tavoitteet ovat yhteisiä kaikille hankkeille:
            
                        —
                     
                     
                        varmistetaan kaikissa toimissa monimuotoisuus sukupuoli- ja maantieteellisen jakauman osalta
                     
                  
                        —
                     
                     
                        tuetaan seuraavan sukupolven asesulku- ja aseriisunta-asiantuntijoita.
                     
                  2.1   Vuosittaisen asesulku- ja aseriisuntakonferenssin järjestäminen (IAI:n johdolla)
            
            
               Hankkeen tarkoitus ja kuvaus
            
            Vuosittaisissa konferensseissa, joihin osallistuu hallitusten asiantuntijoita ja riippumattomia ajatushautomoita sekä muita tiedeyhteisön asiantuntijoita EU:sta ja siihen assosioituneista valtioista sekä kolmansista maista, pohditaan ja määritetään uusia toimenpiteitä joukkotuhoaseiden ja niiden maaliinsaattamisjärjestelmien leviämisen torjumiseksi ja käsitellään toisiinsa liittyviä aseriisuntatavoitteita sekä tarkastellaan tavanomaisiin aseisiin liittyviä haasteita, joihin kuuluu pienaseiden ja kevyiden aseiden sekä niissä käytettävien ampumatarvikkeiden laittoman kaupan ja liiallisen keskittymisen torjunta sekä kehitteillä oleviin teknologioihin liittyvät riskit ja mahdollisuudet.
            Tässä neljännen vaiheen (2022–2025) toimessa järjestetään vuosittain konferenssi. Konsortio pyrkii järjestämään konferenssin fyysisesti, mutta tapahtuma voidaan lähettää osittain tai kokonaan myös suoratoistona. Jos covid-19-pandemiaan liittyviä matkustus- ja kokoontumisrajoituksia sovelletaan edelleen, konsortio on valmis mukauttamaan tapahtuman muotoa, kuten tapahtui jo kolmannessa vaiheessa. Lisäksi:
            
                        —
                     
                     
                        Järjestetään verkoston kokous fyysisesti vuotuisen konferenssin yhteydessä. Pitkin vuotta järjestetään lisäksi verkoston virtuaalisia kokouksia.
                     
                  
                        —
                     
                     
                        Järjestetään seuraavan sukupolven kokous vuotuisen konferenssin yhteydessä, mutta yhdistettynä muuhun nuorille asiantuntijoille suunnattuun toimintaan (ks. tämän asiakirjan kohta 2.6).
                     
                  
                        —
                     
                     
                        EUNPDC:n mentorointiohjelman mentoroitavat kutsutaan mukaan konferenssiin.
                     
                  
               Hankkeen tulokset
            
            
                        —
                     
                     
                        Järjestetään laaja eurooppalaisjohtoinen aseiden leviämisen estämistä ja aseriisuntaa käsittelevä kansainvälinen konferenssi, joka on edelleen merkittävin tilaisuus edistää joukkotuhoaseiden ja niiden maaliinsaattamisjärjestelmien leviämisen torjumista koskevista toimenpiteistä ja toisiinsa liittyvistä aseriisuntatavoitteista käytävää strategista keskustelua ja tarkastella tavanomaisiin aseisiin liittyviä haasteita, joihin kuuluu pienaseiden ja kevyiden aseiden sekä niissä käytettävien ampumatarvikkeiden laittoman kaupan ja liiallisen keskittymisen torjunta.
                     
                  
                        —
                     
                     
                        Lisätään joukkotuhoaseiden sekä pienaseiden ja kevyiden aseiden leviämisen estämiseen ja kemiallisen, biologisen, säteily- ja ydinalan toimiin liittyvien unionin toimintapolitiikkojen näkyvyyttä ja tunnettavuutta kolmansien maiden virkamiesten, tiedeyhteisön edustajien ja kansalaisyhteiskunnan toimijoiden parissa.
                     
                  
                        —
                     
                     
                        Edistetään verkoston roolia ja koheesiota sekä unionin roolia tällä alalla.
                     
                  
                        —
                     
                     
                        Lisätään aseiden leviämisen estämistä koskevaa asiantuntemusta maissa, joissa se on riittämätöntä, myös kolmansissa maissa, keskittyen erityisesti seuraavan sukupolven tukemiseen.
                     
                  
                        —
                     
                     
                        Esitetään toimenpidesuosituksia, joilla voitaisiin tehostaa EU:n joukkotuhoasestrategian ja EU:n pienasestrategian täytäntöönpanoa ja jotka muodostavat hyvän lähtökohdan aseiden leviämisen estämiseen tähtääville ja tavanomaisiin aseisiin liittyville unionin ja kansainvälisen yhteisön toimille.
                     
                  
                        —
                     
                     
                        Lisätään unionin toimielimien, jäsenvaltioiden, kansalaisyhteiskunnan ja kolmansien maiden tietoisuutta ja tietämystä joukkotuhoaseisiin ja niiden maaliinsaattamisjärjestelmiin liittyvistä uhkista, jotta ne voivat parantaa ennakointia.
                     
                  2.2   Vuosittaisen asesulku- ja aseriisunta-alan neuvoa-antavan kokouksen järjestäminen (FRS:n johdolla)
            
            
               Hankkeen tarkoitus ja kuvaus
            
            Neuvoa-antavissa kokouksissa, joihin ottavat osaa EU:n, jäsenvaltioiden ja ajatushautomoiden edustajat, käsitellään sekä unionin lyhyen että keskipitkän aikavälin haasteita aseiden leviämisen estämisen ja aseriisunnan alalla, erityisesti joukkotuhoaseita ja niiden maaliinsaattamisjärjestelmiä, tavanomaisia aseita, myös pienaseita ja kevyitä aseita, sekä uudentyyppisiä aseita ja maaliinsaattamisjärjestelmiä.
            Tässä hankkeen neljännen vaiheen toimessa järjestetään vuosittainen neuvoa-antava kokous, joka jakaantuu kahteen osaan, joista toisessa käsitellään asesulkuun ja asevientiin (CONOP) ja toisessa tavanomaisten aseiden vientiin (COARM) liittyviä kysymyksiä, sekä valmistellaan niihin liittyviä raportteja ja/tai suosituksia. Kokousten esityslistat laaditaan tiiviissä yhteistyössä EUH:n ja niiden neuvoston YUTP-alan työryhmien kanssa, jotka käsittelevät asesulkua ja aseriisuntaa (CONOP) ja tavanomaisten aseiden vientiä (COARM). Tarvittaessa kuullaan muita elimiä (esim. EUH:n avaruustyöryhmää). Erityisesti:
            
                        —
                     
                     
                        Vuotuinen neuvoa-antava kokous on enintään kaksipäiväinen, ja se jakaantuu CONOP- ja COARM-kokouksiin. Sekä CONOP- että COARM-kokoukseen osallistuu enintään 50 eurooppalaisten ajatushautomoiden, EU:n jäsenvaltioiden ja EU:n toimielinten edustajaa, jotka ovat erikoistuneet joukkotuhoaseiden aseriisuntaa ja niiden leviämisen estämistä sekä tavanomaisia aseita, myös pienaseita ja kevyitä aseita, sekä kehitteillä olevia teknologioita koskeviin kysymyksiin.
                     
                  
                        —
                     
                     
                        Kaksipäiväinen neuvoa-antava kokous järjestetään fyysisenä kokouksena, jotta osallistujat voisivat käydä mahdollisimman paljon vuoropuhelua keskenään.
                     
                  
               Hankkeen tulokset
            
            
                        —
                     
                     
                        Vaihdetaan jäsenvaltioiden poliittisten toimijoiden ja akateemisten asiantuntijoiden samoin kuin EUH:n ja muiden unionin toimielinten erikoistuneen henkilöstön välillä tietoja ja analyysejä nykyisistä aseiden leviämistä koskevista suuntauksista.
                     
                  
                        —
                     
                     
                        Keskustellaan parhaista tavoista ja keinoista panna täytäntöön aseiden leviämisen vastaisia unionin toimintapolitiikkoja.
                     
                  
                        —
                     
                     
                        Välitetään riippumattomien eurooppalaisten ajatushautomoiden unionille antamaa rakentavaa palautetta sen joukkotuhoaseiden sekä pienaseiden ja kevyiden aseiden leviämisen vastaisista strategioista, ja toimijoiden tutkijoille esittämiä ehdotuksia siitä, mitkä kysymykset olisivat toimintapolitiikan kannalta kaikkein tärkeimpiä jatkotutkimusta varten.
                     
                  
                        —
                     
                     
                        Määritellään aseiden leviämisen estämisen ja aseriisunnan alan keskeisiä kysymyksiä toimintapoliittisia selvityksiä varten.
                     
                  
                        —
                     
                     
                        Laaditaan korkean edustajan edustajille toimintapoliittisia selvityksiä sekä toimenpidesuosituksia.
                     
                  2.3   Yhdeksän asesulkua ja aseriisuntaa käsittelevän tapauskohtaisen seminaarin järjestäminen
            
            
               Hankkeen tarkoitus ja kuvaus
            
            Tapauskohtaisilla seminaareilla on verkoston, unionin ja sen jäsenvaltioiden välinen neuvoa-antava tehtävä, ja niissä käsitellään tapauskohtaisesti ajankohtaisia tapahtumia ja EU:n toimintapolitiikan vaihtoehtoja, ja ne tarjoavat verkostolle, jäsenvaltioille ja EU:n toimielimille tilaisuuden saavuttaa tietty kohdeyleisö unionissa ja sen ulkopuolella.
            Hankkeen puitteissa järjestetään enintään yhdeksän tapauskohtaista asiantuntijaseminaaria ja laaditaan niihin liittyviä kirjallisia selvityksiä. Neljännessä vaiheessa:
            
                        —
                     
                     
                        Järjestetään kolme fyysistä ja kuusi virtuaalista seminaaria.
                     
                  
                        —
                     
                     
                        Osana seminaarien järjestämistä verkostoa, konsortiota tai tarvittaessa muita laitoksia lähellä olevilta asiantuntijoilta tilataan seminaarin aiheeseen keskittyvä kirjallinen ad hoc -selvitys. Nämä selvitykset jaetaan joko ennen seminaaria tausta-asiakirjana tai sen jälkeen katsauksena tärkeimmistä tuloksista. Ad hoc -selvitykset julkaistaan konsortion verkkosivustolla.
                     
                  
                        —
                     
                     
                        EUH voi myös pyytää erillisiä selvityksiä (aiemmin tukikeskuksen asiakirjoja) tilapäisen seminaarin aiheeseen keskittyvän kirjallisen selvityksen sijaan.
                     
                  
               Hankkeen tulokset
            
            
                        —
                     
                     
                        Vaihdetaan jäsenvaltioiden poliittisten toimijoiden ja akateemisten asiantuntijoiden samoin kuin EUH:n ja muiden unionin toimielinten erikoistuneen henkilöstön välillä tietoja ja analyysejä nykyisistä aseiden leviämistä koskevista suuntauksista.
                     
                  
                        —
                     
                     
                        Keskustellaan parhaista tavoista ja keinoista panna täytäntöön aseiden leviämisen vastaisia unionin toimintapolitiikkoja.
                     
                  
                        —
                     
                     
                        Välitetään riippumattomien unionin ajatushautomoiden unionille antamaa rakentavaa palautetta sen joukkotuhoaseiden sekä pienaseiden ja kevyiden aseiden leviämisen vastaisista strategioista, ja toimijoiden ajatushautomoille esittämiä ehdotuksia siitä, mitkä kysymykset olisivat toimintapolitiikan kannalta kaikkein tärkeimpiä jatkotutkimusta varten.
                     
                  
                        —
                     
                     
                        Määritellään aseiden leviämisen estämisen ja aseriisunnan alan keskeisiä kysymyksiä toimintapoliittisia selvityksiä varten.
                     
                  
                        —
                     
                     
                        Laaditaan korkean edustajan edustajille toimintapoliittisia selvityksiä sekä toimenpidesuosituksia. Nämä selvitykset jaetaan unionin asiaankuuluville toimielimille ja jäsenvaltioille.
                     
                  2.4   Viidentoista asesulkua ja aseriisuntaa käsittelevän EU:n toimintapoliittisen asiakirjan julkaiseminen (SIPRIn johdolla)
            
            
               Hankkeen tarkoitus ja kuvaus
            
            Hankkeessa laaditaan ja julkaistaan enintään 15 toimintapoliittista asiakirjaa. Konsortio tilaa toimintapoliittiset asiakirjat, ja ne laatii ensisijaisesti konsortio tai verkosto, jotta voidaan varmistaa, että näkemykset edustavat asiantuntemusta tasapainoisesti ja monipuolisesti sukupuolten, aiheiden ja alueiden osalta. ”Seuraavan sukupolven” asiantuntijoita pyydetään mahdollisuuksien mukaan osallistumaan toimintapoliittisten asiakirjojen sarjaan, mikä edistää heidän ammatillista kehitystään. Asiakirjoissa käsitellään aiheita, jotka kuuluvat konsortion tehtävänkuvaan. Jokaisessa asiakirjassa esitetään suosituksia tai toimintavaihtoehtoja. Kaikki toimintapoliittiset asiakirjat julkaistaan konsortion verkkosivustolla.
            
               Hankkeen tulokset
            
            
                        —
                     
                     
                        Tehostetaan pääasiassa asiantuntijoiden, tutkijoiden ja akateemisen yhteisön käymää poliittista ja turvallisuutta koskevaa vuoropuhelua joukkotuhoaseiden ja niiden maaliinsaattamisjärjestelmien leviämisen torjumistoimenpiteistä, asevalvonnasta ja aseriisunnasta.
                     
                  
                        —
                     
                     
                        Lisätään kansalaisyhteiskunnan, asesulkualan riippumattomien ajatushautomoiden eurooppalaisen verkoston ja hallitusten tietoisuutta, tietämystä ja ymmärrystä kysymyksistä, jotka liittyvät aseiden leviämisen estämistä, asevalvontaa ja aseriisuntaa koskeviin unionin toimintapolitiikkoihin.
                     
                  
                        —
                     
                     
                        Tarjotaan korkealle edustajalle, unionin toimielimille ja jäsenvaltioille poliittisia ja/tai operatiivisia toimintapolitiikan vaihtoehtoja.
                     
                  
                        —
                     
                     
                        Kehitetään ajatusten, tietojen ja analyysien avulla aseiden leviämisen estämistä, asevalvontaa ja aseriisuntaa koskevia toimia unionin tasolla.
                     
                  2.5   Asesulku- ja aseriisuntakoulutuksen edistäminen ja vahvistaminen
            
            Hanke käsittää seuraavat toimet:
            2.5.1   
                  EUNPD:n verkko-opiskeluinfrastruktuuri ja kurssien päivittäminen (PRIF:n johdolla)
            
            
               Hankkeen tarkoitus ja kuvaus
            
            Toimessa keskitytään toisessa ja kolmannessa vaiheessa kehitetyn verkko-opiskeluvälineen levittämiseen ja käyttöön maailmanlaajuisesti. Kurssi koostuu tällä hetkellä 20 opintojaksosta, jotka käsittelevät kaikkia asesulkuun ja aseriisuntaan liittyviä kysymyksiä. Neljännessä vaiheessa päivitetään säännöllisesti kaikkia 20:tä jaksoa, jotta opiskelijat saavat käyttöönsä tuoreimmat tiedot ja luvut. Koska asesulun ja aseriisunnan alalla on viime vuosina tapahtunut mittavia muutoksia, tässä vaiheessa keskitytään päivittämään merkittävästi 15:tä vuosina 2014–2017 kehitettyä alkuperäistä opintojaksoa seuraavilta osin: sisältö, käyttäjäystävällisyys ja käyttöliittymä sekä graafinen ja videosuunnittelu. Näiden muutosten ansiosta opintojaksoja on helpompi pitää ajan tasalla.
            Erityistä huomiota kiinnitetään jälleen esteettömyyteen eli näkö- tai kuulovammaisia käyttäjiä varten tehtäviin parannuksiin. Koko kurssin ymmärrettävyyttä parannetaan erikoistuneiden, englantia äidinkielenään puhuvien henkilöiden suorittaman kielellisen tarkistuksen avulla. Oppilaitoksiin kohdistettavien tiedotus- ja tukitoimien jatkamisella helpotetaan verkko-opiskelun sisällyttämistä yliopistojen maisteriohjelmiin ja muuhun koulutustarjontaan sekä kannustetaan verkko-opiskelukurssin maailmanlaajuiseen käyttöön.
            
               Hankkeen tulokset
            
            
                        —
                     
                     
                        Pidetään yllä, optimoidaan ja päivitetään nykyinen EUNPD-verkko-opiskelukurssi, jossa käsitellään kaikkia aseiden leviämisen estämisen ja aseriisunnan olennaisia näkökohtia.
                     
                  
                        —
                     
                     
                        Suunnataan kouluttajille ja luennoitsijoille tiedotus- ja avustustoimia aseiden leviämisen estämisen ja aseriisunnan alalla kehitettyjen EU:n oppimisresurssien käytöstä.
                     
                  
                        —
                     
                     
                        Suunnataan toimittajille ja nuorille diplomaateille tiedotus- ja avustustoimia aseiden leviämisen estämisen ja aseriisunnan alalla kehitettyjen EU:n oppimisresurssien käytöstä.
                     
                  
                        —
                     
                     
                        Tuetaan asevalvonnan, asesulun ja aseriisunnan opetusta yliopistoseminaareissa.
                     
                  
                        —
                     
                     
                        Tuetaan verkko-opiskelun ja luokkahuoneessa tapahtuvan opetuksen yhdistämistä (ns. sulautuva opetus).
                     
                  
                        —
                     
                     
                        Lisätään kaikkialla unionissa sekä kolmansissa maissa syvällistä tietämystä aseiden leviämisen estämistä ja aseriisuntaa koskevista EU:n toimintapolitiikoista.
                     
                  
                        —
                     
                     
                        Tarjotaan jatkuvasti päivitettävää avointa oppimisresurssia kaikille aseiden leviämisen estämisen alan tutkimukseen ja ohjelmasuunnitteluun osallistuville sidosryhmille.
                     
                  
                        —
                     
                     
                        Tarjotaan kriittistä lisätietoa aseiden leviämisen estämisen alan toimijoille ja tutkijoille.
                     
                  2.5.2   
                  ”Opetusklinikka” (opetusresurssien keskus) (PRIF:n johdolla)
            
            
               Hankkeen tarkoitus ja kuvaus
            
            Tällä toimella jatketaan vuosina 2021–2022 aloitettua työtä aseriisunnan, asevalvonnan ja asesulkukoulutuksen vahvistamiseksi EU:ssa. Tähän mennessä on laajan verkkohaun avulla tunnistettu 59 asiaa käsittelevää kurssia, joita on viime aikoina opetettu EU:n yliopistoissa. Asianomaisiin luennoitsijoihin otettiin yhteyttä henkilökohtaisesti. Tuloksena saatiin käyttöön 24 opinto-ohjelmaa. Alustavan arvioinnin tuloksena oli kaksi ohjelmarunkoa ja lyhyitä tiivistelmiä keskeisistä teksteistä. Hankkeen neljännessä vaiheessa kootaan eurooppalaisten ja pohjoisamerikkalaisten yliopistojen kursseja ja laajennetaan hakua länsimaiden ulkopuolelle. Tilastoanalyysia hiotaan ja päivitetään jatkuvasti. Luennoitsijoille ja opettajille tarjotaan lisämateriaalia.
            
               Hankkeen tulokset
            
            
                        —
                     
                     
                        Esitetään konsortion verkkosivustolla laaja valikoima oppimistapahtumien opetussuunnitelmia esimerkkeinä ja inspiraation aiheina.
                     
                  
                        —
                     
                     
                        Julkaistaan konsortion verkkosivustolla olemassa olevien kurssien tilastollinen arviointi, jossa tarkastellaan esimerkiksi opetettuja aiheita, teoreettisia lähestymistapoja tai sukupuolten monimuotoisuutta, ja esitellään niitä konferensseissa tai työpajoissa.
                     
                  
                        —
                     
                     
                        Laaditaan kaksi ohjelmarunkoa uusia opettajia varten ja päivitetään sitä.
                     
                  
                        —
                     
                     
                        Julkaistaan konsortion verkkosivustolla lyhyitä tiivistelmiä asiaa koskevasta tai puuttuvasta kirjallisuudesta.
                     
                  2.5.3   
                  Aseiden leviämisen tiedostamista koskeva kurssi (SIPRIn johdolla)
            
            
               Hankkeen tarkoitus ja kuvaus
            
            Toimessa järjestetään luonnontieteiden ja muiden asiaankuuluvien alojen maisteri- ja jatko-opiskelijoille kuusi kurssia tietoisuuden lisäämiseksi aseiden leviämisriskeistä. Lisäksi rakennetaan yhteyksiä yhteiskunta- ja luonnontieteiden välille, mikä todettiin kiireelliseksi tarpeeksi edellisessä vaiheessa. Tähän sisältyy erillisen opetussuunnitelman laatiminen erilaisia yleisöjä varten (esim. biolääketiede, tekniikan alat tai ydinaineisiin liittyvät alat) ja kahden kurssin järjestäminen vuosittain. Neljännessä vaiheessa kolme näistä kursseista pidetään fyysisesti Tukholmassa; kolme järjestetään virtuaalisesti.
            
               Hankkeen tulokset
            
            
                        —
                     
                     
                        Parannetaan luonnontieteiden ja muiden asiaankuuluvien alojen seuraavan sukupolven tutkijoiden valmiuksia asesulkusopimusten ja -politiikkojen aloilla.
                     
                  
                        —
                     
                     
                        Edistetään unionin asesulkupolitiikan tavoitetta lisäämällä tietoisuutta aseiden leviämisriskeistä oppialoilla, joihin liittyy merkittäviä leviämisriskejä ja joilla teknologian kehitys on huomattavaa, sekä tilaisuuksia käsitellä aseiden leviämisriskejä teknologisen kehityksen kautta.
                     
                  
                        —
                     
                     
                        Yhdistetään etäopiskelua (verkko-opiskelu) ja paikan päällä annettavaa koulutusta (ns. sulautuva opetus).
                     
                  2.6   Edistetään asesulkuun ja aseriisuntaan liittyviä kysymyksiä nuorten naisten ja seuraavan sukupolven keskuudessa
            
            Hanke käsittää seuraavat toimet:
            2.6.1   
                  Harjoitteluohjelma (PRIF:n johdolla)
            
            
               Hankkeen tarkoitus ja kuvaus
            
            Tässä toimessa tarjotaan asesulku- ja aseriisunta-alan eurooppalainen harjoittelupaikka enintään 30 maisteriopiskelijalle tai nuorelle diplomaatille kullekin enintään kolmen kuukauden ajaksi. Konsortio perustaa harjoittelupaikat ja dokumentoi ne. Niissä yhdistyvät osallistuminen tapahtumiin ja työpajoihin, luku- ja kirjoitustehtävät sekä hankkeiden integrointi. Kaikki instituutit, jotka kuuluvat verkostoon, voivat toimia vastaanottavina instituutteina. 24 harjoittelupaikkaa 30:stä varataan eurooppalaisille hakijoille; loput kuusi harjoittelupaikkaa varataan Euroopan ulkopuolelta tuleville hakijoille. Kaikki harjoittelijat kutsutaan mahdollisuuksien mukaan harjoittelun aikana konsortion järjestämiin konferensseihin ja seminaareihin.
            
               Hankkeen tulokset
            
            
                        —
                     
                     
                        Parannetaan seuraavan sukupolven tutkijoiden ja alan toimijoiden valmiuksia aseiden leviämisen estämistä koskevan toimintapolitiikan ja ohjelmasuunnittelun alalla.
                     
                  
                        —
                     
                     
                        Lisätään syvällistä tietämystä aseiden leviämisen estämistä ja aseriisuntaa koskevista unionin toimintapolitiikoista kaikkialla unionissa.
                     
                  
                        —
                     
                     
                        Parannetaan ymmärtämystä unionin strategioista, toimintapolitiikoista ja aseiden leviämisen estämisen toimintamalleista.
                     
                  
                        —
                     
                     
                        Perustetaan alan nuorten toimijoiden ja akateemisen yhteisön edustajien verkostoja ja helpotetaan käytännön yhteistyötä.
                     
                  
                        —
                     
                     
                        Vahvistetaan valmiuksien kehittämistä verkostossa joukkotuhoaseita sekä pienaseita ja kevyitä aseita koskevista unionin toimintapolitiikoista.
                     
                  2.6.2   
                  Seuraavaa sukupolvea ja nuoria naisia koskevat toimet sekä mentorointiohjelma (VCDNP:n johdolla)
            
            
               Hankkeen tarkoitus ja kuvaus
            
            Hankkeen taustalla on asesulun, aseriisunnan ja asevalvonnan alan asiantuntijoiden ja toimijoiden epätasapainoinen ikä- ja sukupuolijakauma. Hankkeen tavoitteena on tutustuttaa perus- ja jatko-opiskelijat asesulku-, aseriisunta- ja asevalvontakysymyksiin, lisätä heidän tietoisuuttaan niistä ja kannustaa heitä osallistumaan asiaankuuluvia aiheita käsitteleviin tapahtumiin ja työpajoihin. Toimen neljännessä vaiheessa järjestetään vuosittain kaksi henkilökohtaista tutustumiskäyntiä eurooppalaisiin yliopistoihin alan näkyvyyden ja nuorten tutkijoiden mahdollisuuksien parantamiseksi. Toimessa järjestetään myös temaattisia verkkoseminaareja, joissa myös annetaan aina tietoa nuorten uramahdollisuuksista tai -poluista.
            Jotta lisättäisiin naisten osuutta alalla, hankkeen neljännessä vaiheessa toteutetaan lisäksi vuosittain virallinen (vuoden pituinen) mentorointiohjelma, jossa saatetaan yhteen 20 nuorta naista ja 20 mentoria tarkoituksena parantaa henkilökohtaisia verkostoja, lisätä alan tuntemusta ja saada uraneuvontaa. Mentorointiohjelmaan liittyy asiantuntijakokouksia, yhteistilaisuuksia ja taitojen kehittämistä käsitteleviä työpajoja.
            
               Hankkeen tulokset
            
            
                        —
                     
                     
                        Kehitetään seuraavan sukupolven tutkijoiden ja alan toimijoiden valmiuksia aseiden leviämisen estämisen, aseriisunnan ja asevalvonnan alalla.
                     
                  
                        —
                     
                     
                        Parannetaan alan ja asiaankuuluvien EU:n politiikkojen tuntemusta.
                     
                  
                        —
                     
                     
                        Lisätään tietoisuutta nuorten tutkijoiden, erityisesti naisten, mahdollisuuksista osallistua aktiivisemmin toimintaan asesulun, aseriisunnan ja asevalvonnan alalla.
                     
                  
                        —
                     
                     
                        Vahvistetaan nuorten toimijoiden keskinäisiä sekä nuorten toimijoiden ja vakiintuneiden asiantuntijoiden välisiä verkostoja.
                     
                  
                        —
                     
                     
                        Pidetään tiiviimmin yhteyttä nuoriin tutkijoihin, jotka ovat kiinnostuneita oppimaan lisää alasta ja hakeutumaan alalle.
                     
                  2.7   YK:n Disarmament Fellows -ohjelman vierailu Brysseliin (VCDNP:N johdolla)
            
            
               Hankkeen tarkoitus ja kuvaus
            
            YK:n Disarmament Fellows -ohjelmaan kuuluvassa hankkeessa tarjotaan 2–3-päiväinen opintokäynti Brysseliin, Belgiaan. Käynnin aikana osallistujat saavat lisätietoa EU:sta, sen politiikoista, toiminnasta ja toimielimistä. Opintokäynti sovitetaan aikataulullisesti yhteen ohjelman eurooppalaisen osan kanssa. Ohjelman tarkoituksena on antaa kattava yleiskuva EU:n keskeisistä toimielimistä ja päätöksentekoelimistä, etenkin niistä, jotka liittyvät asesulkuun ja aseriisuntaan, ja tarjota temaattisia esityksiä EU:n toiminnasta tällä alalla, myös kolmansille maille tarjottavista tukiohjelmista.
            
               Hankkeen tulokset
            
            
                        —
                     
                     
                        Lisätään tietämystä EU:n toiminnasta ja toimielimistä ja sen politiikoista sekä kolmansissa maissa toteutettavista asesulkua ja aseriisuntaa koskevista tukiohjelmista ja parannetaan niiden näkyvyyttä.
                     
                  
                        —
                     
                     
                        Parannetaan kumppanimaiden ja kolmansien maiden asiantuntemusta joukkotuhoaseita sekä pienaseita ja kevyitä aseita koskevissa kysymyksissä.
                     
                  
                        —
                     
                     
                        Lisätään yhteistyötä YK:n aseriisuntatoimiston kanssa ja panostusta YK:n Disarmament Fellowship -ohjelman koulutustoimiin.
                     
                  2.8   Tiedotus ja viestintä (FRS: johdolla)
            
            Hanke käsittää seuraavat toimet:
            
               
                  Verkkosivusto, verkkoalusta ja tiedotus (FRS:n johdolla)
            
            
               Hankkeen tarkoitus ja kuvaus
            
            Tämä toimi tarjoaa välineet konsortion verkkosivuston ja sosiaalisten verkostojen (Twitter, LinkedIn, Youtube) verkkoisännöintiä, verkkosuunnittelua ja teknistä ylläpitoa varten. Sen jälkeen kun edellisessä vaiheessa on luotu digitaalinen yhteistyöalusta viestinnän, yhteistyön ja parhaiden käytäntöjen jakamisen helpottamiseksi verkostossa, tämä toimi käsittää alustan yhteisön hallinnoinnin, päivitykset ja teknisen ylläpidon. Verkoston jäsenet osallistuvat välittömämmin tämän digitaalisen yhteistyöalustan kautta toimimalla foorumilla vuorovaikutuksessa, jakamalla resurssejaan ja tulevia tapahtumiaan sekä antamalla ajantasaista tietoa asiantuntijoistaan ja instituutistaan. Kukin yksittäinen tutkija voi luoda alustalle erityisen profiilin, saada tietoa EUNPDC:stä ja verkostosta ja olla vuorovaikutuksessa muiden käyttäjien kanssa. Lisäksi:
            
                        —
                     
                     
                        Konsortion ja muiden verkoston jäsenten julkaisuja, tapahtumia ja työmahdollisuuksia edistetään ja tuetaan edelleen eri alustoilla.
                     
                  
                        —
                     
                     
                        Konsortion järjestämistä konferensseista tiedotetaan edelleen ja ne dokumentoidaan verkkosivustolla (tausta-aineistot, käsiteltävät asiat, esitelmät, mahdollisuuksien mukaan videolähetykset avoimista kokouksista).
                     
                  
                        —
                     
                     
                        Konsortion koulutusmahdollisuuksia, kuten verkko-opiskelukurssia, opetusresursseja, nuoria naisia ja seuraavaa sukupolvea koskevaa aloitetta sekä apuraha- ja harjoittelumahdollisuuksia, tuodaan edelleen esiin verkkosivuston asianomaisessa osiossa.
                     
                  
                        —
                     
                     
                        Verkkosivuston ja alustan välille luodaan linkkejä, jotta varmistetaan kaikkien konsortion käyttämien tiedotus- ja viestintävälineiden integrointi ja säännöllinen päivittäminen.
                     
                  
                        —
                     
                     
                        Uutiskirjettä julkaistaan edelleen kuukausittain. Jokaisessa numerossa on 1) foorumi, jossa verkoston edustajat voivat tuoda esiin tutkimustoimiaan keskittyen viimeksi aloitettuihin toimiin, b) ajantasaista tietoa konsortion toiminnasta, c) uutisia verkoston jäsenten toiminnasta, d) toimituksellinen osio, jossa käsitellään EU:n politiikan kannalta merkityksellisiä asesulku- ja aseriisuntakysymyksiä.
                     
                  2.8.1   
                  EU:n asesulku- ja aseriisuntapodcastin tuottaminen (IISS-Europen johdolla)
            
            
               Hankkeen tarkoitus ja kuvaus
            
            Toimessa on tarkoitus käynnistää EUNPDC:n podcast-lähetys, jossa käsitellään konsortion toimeksiantoon kuuluvia temaattisia kysymyksiä. Hankkeen neljänteen vaiheeseen kuuluvassa, IISS-Europen isännöimässä podcast-sarjassa tuotetaan enimmillään 36 jaksoa.
            
               Hanketoimien tulokset
            
            
                        —
                     
                     
                        Lisätään unionin toimielinten, jäsenvaltioiden, kansalaisyhteiskunnan ja kolmansien maiden tietoisuutta ja tietämystä tavanomaisiin aseisiin, joukkotuhoaseisiin ja niiden maaliinsaattamisjärjestelmiin liittyvistä uhkista, jotta ne pystyvät parantamaan ennakointia.
                     
                  
                        —
                     
                     
                        Tehdään joukkotuhoaseiden leviämisen estämistä sekä pienaseita ja kevyitä aseita koskevia EU:n strategioita tunnetuksi kansalaisyhteiskunnan keskuudessa.
                     
                  
                        —
                     
                     
                        Varmistetaan unionin ja ajatushautomoiden verkoston välistä viestintäkanavaa.
                     
                  
                        —
                     
                     
                        Hallinnoidaan sellaista sivustoa, jolla asesulkualan ajatushautomot voivat jatkuvasti keskustella joukkotuhoaseiden leviämiseen ja tavanomaisiin aseisiin, myös pienaseisiin ja kevyisiin aseisiin, liittyviä kysymyksiä koskevista riippumattomista näkemyksistään ja analyyseistaan.
                     
                  
                        —
                     
                     
                        Laajennetaan, hallinnoidaan ja päivitetään nykyistä riippumattomien ajatushautomoiden verkostoa.
                     
                  
                        —
                     
                     
                        Tarjotaan mahdollisuus ladata jatkuvasti ilmaiseksi verkosta verkoston kokousten asiakirjoja ja niiden riippumattomien ajatushautomoiden asiakirjoja, jotka saattavat olla halukkaita jakamaan tutkimustuloksiaan ilman taloudellista korvausta.